Document ID: 32005D0130

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Δεκεμβρίου 2004
για τον καθορισμό της χρηματοδοτικής συνδρομής της Κοινότητας στις λειτουργικές δαπάνες για την εκρίζωση του αφθώδους πυρετού στο Ηνωμένο Βασίλειο το 2001
[κοινοποιηθείσα υπό τον αριθμό Ε(2004) 5460]
(Το κείμενο στην αγγλική γλώσσα είναι το μόνο αυθεντικό)
(2005/130/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3 και το άρθρο 11,
Εκτιμώντας τα ακόλουθα:
(1)
Το 2001 σημειώθηκαν κρούσματα αφθώδους πυρετού στο Ηνωμένο Βασίλειο. Η εκδήλωση της νόσου αυτής αποτελεί σοβαρό κίνδυνο για το κοινοτικό ζωικό κεφάλαιο.
(2)
Σύμφωνα με τις αποφάσεις της Επιτροπής 2001/654/ΕΚ (2) και 2003/23/ΕΚ (3), χορηγήθηκε κοινοτική χρηματοδοτική συνδρομή για την αποζημίωση των ιδιοκτητών ζώων που εσφάγησαν υποχρεωτικά στο πλαίσιο των μέτρων εκρίζωσης μετά την εμφάνιση των κρουσμάτων αφθώδους πυρετού το 2001.
(3)
Με την απόφαση 2003/676/ΕΚ της Επιτροπής (4), εγκρίθηκε συμπληρωματική χρηματοδοτική συνδρομή της Κοινότητας στις λειτουργικές και άλλες δαπάνες για την εκρίζωση του αφθώδους πυρετού στο Ηνωμένο Βασίλειο το 2001.
(4)
Σύμφωνα με το άρθρο 1 της απόφασης αυτής, καταβλήθηκε προκαταβολή της εν λόγω συμπληρωματικής χρηματοδοτικής συνδρομής ύψους 40 εκατ. ευρώ.
(5)
Σύμφωνα με την ίδια απόφαση, το υπόλοιπο της κοινοτικής χρηματοδοτικής συνδρομής έπρεπε να καθοριστεί με βάση την αίτηση που υποβλήθηκε από το Ηνωμένο Βασίλειο στις 27 Φεβρουαρίου 2003, αναλυτικά έγγραφα που επιβεβαιώνουν τα ποσά της αίτησης, και τα αποτελέσματα των επιτόπιων ελέγχων που διεξάγει η Επιτροπή.
(6)
Με βάση τα προαναφερόμενα στοιχεία πρέπει τώρα να καθοριστεί η χρηματοδοτική συμμετοχή της Κοινότητας στις λειτουργικές δαπάνες για την εξάλειψη του αφθώδους πυρετού στο Ηνωμένο Βασίλειο το 2001.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η συμπληρωματική χρηματοδοτική συνδρομή της Κοινότητας στις λειτουργικές και άλλες δαπάνες για την εκρίζωση του αφθώδους πυρετού στο Ηνωμένο Βασίλειο το 2001 που προβλέπεται από την απόφαση 2003/676/ΕΚ, ορίζεται σε 156 972 555 ευρώ.
Δεδομένου ότι καταβλήθηκε ήδη προκαταβολή ύψους 40 εκατομμυρίων ευρώ, το υπόλοιπο ύψους 116 972 555 ευρώ πρέπει να καταβληθεί μόλις διατεθούν οι αναγκαίες πιστώσεις.
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.
Βρυξέλλες, 30 Δεκεμβρίου 2004.

Labels: 2
17
6
18
15